**ΧΡΟΝΙΚΕΣ ΚΑΙ ΥΠΟΘΕΤΙΚΕΣ ΠΡΟΤΑΣΕΙΣ**

**ΧΡΟΝΙΚΕΣ ΠΡΟΤΑΣΕΙΣ**

Χρονικές ονομάζονται οι δευτερεύουσες επιρρηματικές προτάσεις που λειτουργούν συντακτικά ως επιρρηματικοί προσδιορισμοί του **χρόνου.**

Σε σχέση με την κύρια πρόταση από την οποία εξαρτώνται φανερώνουν το:

**1) ΠΡΟΤΕΡΟΧΡΟΝΟ:**το γεγονός που δηλώνει η χρονική πρόταση συνέβη **πριν** από το γεγονός που δηλώνει η κύρια πρόταση.

Εισάγεται με : **άμα, αφού, αφότου, μόλις, όποτε, σαν, όταν, μετά που.**

**Παραδείγματα**

*Μόλις τον είδα, έτρεξα αμέσως κοντά του (πρώτα τον είδα και μετά έτρεξα)*

*Αφού κατάλαβα το λάθος μου, προσπάθησα να το διορθώσω.*

*Αφότου έφυγε, δεν ξαναγύρισε.*

*Άμα τελειώσεις, πέρνα να με δεις.*

**2) ΣΥΓΧΡΟΝΟ:**το γεγονός που δηλώνει η χρονική πρόταση συμβαίνει **ταυτόχρονα**με το γεγονός που δηλώνει η κύρια πρόταση.

Εισάγεται με : **όσο, σαν, όταν, εκεί που, ενώ, ενόσω, καθώς, όποτε**

**Παραδείγματα**

*Όποτε με συναντούσε, με χαιρετούσε*

*Όσο εγώ μελετούσα, εκείνος μιλούσε στο κινητό.*

*Χαίρομαι πολύ, όταν τη βλέπω.*

*Εκεί που κοιμόμουν, χτύπησε το κουδούνι.*

**3) ΥΣΤΕΡΟΧΡΟΝΟ:**το γεγονός που δηλώνει η χρονική πρόταση συμβαίνει **μετά**από το γεγονός που δηλώνει η κύρια πρόταση.

Εισάγεται με : **μέχρι να, όσο να, πριν (να), προτού (να), ωσότου (να), όταν, έως ότου(να), ώσπου (να), όποτε.**

**Παραδείγματα**

*Επιστρέψαμε στο σπίτι, πριν ξεσπάσει η  καταιγίδα.*

*Θα σε περιμένω, ώσπου να γυρίσεις.*

*Μέχρι να το καταλάβει, θα είναι πια αργά.*

*Προτού πας στη δουλειά, πέρνα από την τράπεζα.*

|  |
| --- |
| **ΠΡΟΣΟΧΗ!!!** |

- Αφού διάβασα, άκουσα μουσική (προτερόχρονο στο παρελθόν)

**-**Αφού διαβάσω, θα ακούσω μουσική (προτερόχρονο στο μέλλον)

- Ενώ διάβαζα, άκουγα μουσική (σύγχρονο στο παρελθόν)

- Ενώ διαβάζω, ακούω μουσική (σύγχρονο στο παρόν)

- Ενώ (θα) διαβάζω, θα ακούω μουσική (σύγχρονο στο μέλλον)

- Πριν διαβάσω, άκουσα μουσική (υστερόχρονο στο παρελθόν)

- Πριν διαβάσω, θα ακούσω μουσική (υστερόχρονο στο μέλλον)

**ΥΠΟΘΕΤΙΚΕΣ ΠΡΟΤΑΣΕΙΣ**

Υποθετικές λέγονται οι δευτερεύουσες επιρρηματικές προτάσεις που περιέχουν τον **όρο, την προϋπόθεση** που πρέπει να ισχύει για να γίνει αυτό που δηλώνει η πρόταση η οποία προσδιορίζεται από αυτές.

**Υποθετικός λόγος**

                            Αν δεν κάνετε ησυχία, θα τιμωρηθείτε

**(υπόθεση)    +**        **(απόδοση)**

**Εισάγονται με:**

**1)**Με τους υποθετικούς συνδέσμους**αν, εάν**

2) Με τους συνδέσμους **σαν, άμα, να** (όταν έχουν υποθετική σημασία).

3) Με τις εκφράσεις **έτσι και, σε περίπτωση που**.

- *Αν (εάν, άμα) δε διαβάσεις, δε θα περάσεις τις εξετάσεις.*

*- Σαν (=αν) έχεις την υγεία σου, τι να κάνεις όλα τ΄άλλα;*

*- Έτσι και σε πάρει τηλέφωνο , να μην το σηκώσεις.*

*- Σε περίπτωση που τελειώσεις γρήγορα, πέρνα από το σπίτι μου.*

*- Να(=αν) το ΄ξερα πιο πριν, δεν θα πήγαινα άδικα.*

**ΠΡΟΣΟΧΗ!!!**

Δεν πρέπει να συγχέουμε το υποθετικό με το ερωτηματικό **αν.**

*Πχ. Αν έχω χρήματα, θα αγοράσω ένα αυτοκίνητο (υποθετικός λόγος)*

*Με ρώτησε αν έχω χρήματα.*

|  |
| --- |
| **ΠΑΡΑΤΗΡΗΣΕΙΣ ΣΤΟΥΣ ΥΠΟΘΕΤΙΚΟΥΣ ΛΟΓΟΥΣ** |

**1) Σε ένα υποθετικό λόγο μπορεί να υπάρχουν δύο υποθέσεις και μια κοινή απόδοση. Τότε οι υποθετικές εισάγονται με τα είτε-είτε , κι αν-κι αν, και να-και να**

**Πχ.***Είτε μείνεις είτε φύγεις, το ίδιο κάνει****.***

*Και να φύγεις και να μην φύγεις, το ίδιο κάνει*

*Κι αν φύγεις και αν δε φύγεις, το ίδιο κάνει.*

2) Μερικές φορές, για να εκφραστεί εντονότερα μια υπόθεση, αντί για υποθετική πρόταση μπορεί να έχουμε ευθεία ερώτηση.

*Δεν είσαι ευχαριστημένος από τη δουλειά του; Απόλυσε τον.*

**3) Μερικές φορές από ένα υποθετικό λόγο λείπει (φαινομενικά) η υπόθεση ή η απόδοση, όμως εννοείται από τα συμφραζόμενα.**

*Θα προσπαθήσω να έρθω. Αλλιώς, (=αν δεν μπορώ)έλα εσύ.*

*Θα έρθεις; Ναι, αν προλάβω (=θα έρθω).*

**4) Οι χρονικές προτάσεις που δηλώνουν προτερόχρονο πολύ συχνά εμπεριέχουν κάποια προϋπόθεση. Είναι δηλαδή χρονικουποθετικές.**

*Πχ. Όταν (=αν) έχω ανάγκη, πηγαίνω στον πατέρα μου.*

**5) Οι υποθετικές προτάσεις πολλές φορές δεν εκφράζουν υπόθεση αλλά:**

         **Παρομοίωση- αναλογία** *Αν (=όπως) τρέμουν τ’ άγρια βουνά, να τρέμει το γιοφύρι*

         **Έντονη αντίθεση**  *Αν εσένα δε σε πειράζει, εμένα με ενοχλεί πάρα πολύ!*

         **Αιτία**  Πρέπει να χαίρεσαι , αν (=επειδή) τα κατάφερες μόνος σου.

         **Αποτέλεσμα**  *Αν το κάνω αυτό, είναι επειδή δε έχω άλλη επιλογή.*

         **Απειλή** (συνήθως χωρίς απόδοση)  *Αν σε πιάσω στα χέρια μου….*

         **Ανάπτυξη αορίστου νοήματος***(*ισοδυναμεί με ειδική έναρθρη πρόταση)

Αν έφτασε ως εδώ (= το ότι έφτασε ως εδώ), το οφείλει σε μένα.